กลุ่มพาณิชย์แนวโน้มดีมาก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....สถาบันวิจัยนครหลวงไทย
ดัชนีมูลค่าค้าปลีกของไทยเดือน ธ.ค. 2552 ปรับขึ้นเป็น 172 จุด ซึ่งเป็นระดับสูงสุดของปีและดีขึ้นต่อเนื่องจากเดือน พ.ย. ทั้งเป็นผลจากปัจจัยฤดูกาลและปัจจัยสนับสนุนอื่นๆ อาทิ ราคาสินค้าเกษตรปรับสูงขึ้น/อัตราการว่างงานที่ลดลง และโครงการไทยเข้มแข็ง 
สถาบันวิจัยนครหลวงไทย (SCRI) ประเมินแนวโน้มดัชนีมูลค่าค้าปลีกในเดือน ม.ค. 2553 มีโอกาสปรับลดลงจากเดือน ธ.ค. 2552 จากปัจจัยฤดูกาล แต่จะยังคงปรับสูงขึ้นเมื่อเทียบรายปี
ดังนั้นคาดแนวโน้มผลการดำเนินงานของหุ้นในกลุ่มพาณิชย์ช่วงไตรมาสแรกปี 2553 จะมีแนวโน้มเติบโต ตามดัชนีมูลค่าค้าปลีก
ดัชนีค้าปลีกเดือน ธ.ค. 2552 เท่ากับ 172 จุด ธนาคารแห่งประเทศไทยรายงานดัชนีค้าปลีกประจำเดือน ธ.ค. 2552 เพิ่มขึ้นราว 8.9% จากไตรมาส 3 และ 8.1% ช่วงเดียวกันของปีก่อน ซึ่งเป็นการปรับตัวดีขึ้นตามที่คาดการณ์ไว้ แสดงถึงการบริโภคของประชาชนในประเทศเริ่มฟื้นตัวดีขึ้น หลังความเชื่อมั่นผู้บริโภคเริ่มฟื้นตัว
ทั้งนี้ คาดดัชนีค้าปลีกเดือน ม.ค. 2553 มีโอกาสปรับลดลงจากปัจจัยฤดูกาล : โดยปกติแล้วดัชนีมูลค่าค้าปลีกเดือน ม.ค. ในแต่ละปีจะอ่อนตัวลงจากเดือน ธ.ค. เล็กน้อย อย่างไรก็ตามจากปัจจัยสนับสนุนต่างๆ ที่แสดงถึงการฟื้นตัวของการใช้จ่ายของผู้บริโภค อาทิ 
1) อัตราการว่างงานที่ลดลงสู่ระดับปกติ โดยอัตราการว่างงานเดือน ธ.ค. 2552 ลดลงเหลือเพียง 0.9% จากค่าเฉลี่ย 1.9% ในช่วงครึ่งแรกปี 2552 
2) ราคาสินค้าเกษตรที่ปรับสูงขึ้น 3) ความเชื่อมั่นผู้บริโภคในเดือน ม.ค. 2553 ที่ยังคงปรับสูงขึ้นต่อเนื่อง โดยดัชนีความเชื่อมั่นผู้บริโภคเดือน ม.ค. 2553 ทำสถิติสูงสุดในรอบ 21 เดือนที่ระดับ 79.3 จุด และผลจากโครงการไทยเข้มแข็งที่จะช่วยกระตุ้นการใช้จ่ายของผู้บริโภคโดยเฉพาะในพื้นที่ต่างจังหวัด ดังนั้น SCRI ประเมินแนวโน้มดัชนีค้าปลีกเดือน ม.ค. 2553 จะปรับสูงขึ้นเมื่อเทียบปี 2552
ทั้งนี้ คาดผลประกอบการงวดไตรมาสแรกปี 2553 ของกลุ่มพาณิชย์มีแนวโน้มฟื้นตัวอย่างแข็งแกร่ง : ผลการดำเนินงานของกลุ่มพาณิชย์งวดไตรมาส 4 ปี 2552 ฟื้นตัวอย่างโดดเด่นโดยเฉพาะบริษัท บิ๊กซี ซูเปอร์เซ็นเตอร์ (BIGC) และบริษัท สยามแมคโคร (MAKRO)
ทั้งนี้ SCRI ประเมินแนวโน้มผลการดำเนินงานงวดไตรมาสแรกปี 2553 ของกลุ่มพาณิชย์จะยังคงมีแนวโน้มเติบโตเมื่อเทียบกับช่วงเดียวกันของปีที่แล้ว ตามแนวโน้มการฟื้นตัวของดัชนีมูลค่าค้าปลีก
SCRI คงน้ำหนักการลงทุนเป็น “เหนือตลาด” และมีมุมมองที่เป็นบวกต่อกลุ่มพาณิชย์ โดยเฉพาะ BIGC และ MAKRO ที่ผลการดำเนินงานฟื้นตัวอย่างโดดเด่น
สำหรับคำแนะนำการลงทุน SCRI เลือกบริษัท โฮมโปรดักส์เซ็นเตอร์ (HMPRO) เป็นหุ้นที่แนะนำสูงสุดของกลุ่ม โดยแนะนำ “ซื้อ” มูลค่าเหมาะสม 6 บาท และแนะนำ “ซื้อ” BIGC/MAKRO และบริษัท สยามโกลบอล (GLOBAL) ที่มูลค่าเหมาะสม 51 บาท/100 บาท และ 3.60 บาท ตามลำดับ และแนะนำ “ซื้อเก็งกำไร” บริษัท ซีพีออลล์ (CPALL) ที่มูลค่าเหมาะสม 25 บาท